Diari Oficial de la Generalitat Valenciana


Sumari del DOGV 9989, del 21-11-2024 (2024/12410)

RESOLUCIÓ de 14 de novembre de 2024, per la qual s’aproven les bases reguladores i la convocatòria de les ajudes per a projectes de desenrotllament experimental en l’àrea de la intel·ligència artificial i per a l’impuls al desenrotllament d’espais de dades sectorials, en el marc del Pla de recuperació, transformació i resiliència, finançat per la Unió Europea–NextGenerationEU.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9989

Data del DOGV
:   21-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12398

CVE
:   ENBL-V-4446-27633

Data del document
:   14-11-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * ajuda pública
    * intel·ligència artificial
    * investigació científica

El Pla de recuperació, transformació i resiliència, finançat per la Unió Europea–NextGenerationEU, es constituïx com un marc per a impulsar la transformació digital d’Espanya i com una de les palanques fonamentals per a rellançar el creixement econòmic, reduir la desigualtat, augmentar la productivitat i aprofitar totes les oportunitats que brinden estes noves tecnologies.

Entre altres coses, amb este pla es vol donar un impuls definitiu a la transformació digital del país mitjançant la connectivitat digital, el desenrotllament del 5G, el reforç de la ciberseguretat, la digitalització de l’Administració i de les empreses, l’impuls de la producció audiovisual, la garantia dels drets digitals de la ciutadania i, a més, el desenrotllament de l’economia de la dada i la intel·ligència artificial.

En este context, dins de les trenta línies d’acció que preveu el Pla de recuperació, transformació i resiliència, s’identifiquen el component 16, Estratègia nacional d’IA, i el component 12, Espais de dades sectorials.

Dins del component 16 s’inclou la reforma 1, un dels objectius de la qual és el finançament de projectes de desenrotllament experimental per a impulsar la integració de la intel·ligència artificial en les cadenes de valor del teixit productiu. Esta reforma està vinculada al compliment de la fita CID 253 del pla i està en línia amb un dels objectius fonamentals de l’Estratègia d’intel·ligència artificial de la Comunitat Valenciana.

D’altra banda, la inversió 1 del component 12 té com a objectiu impulsar la posada en marxa de projectes tractius de digitalització dels sectors productius estratègics basats en la compartició i ús de dades. Esta inversió està relacionada amb l’objectiu CID 180 del pla. Així mateix, l’Estratègia d’especialització intel·ligent de la Comunitat Valenciana per al període 2021-2027 considera com a sectors productius estratègics la mobilitat sostenible i el vehicle autònom i connectat.

Per a complir amb els objectius esmentats, la Secretaria d’Estat de Digitalització i Intel·ligència Artificial va posar en marxa una iniciativa integral d’impuls a projectes territorials de digitalització orientats a la transformació i l’especialització digital entre les diferents administracions territorials, el programa RETECH.

En el marc d’este programa s’aprova el projecte Xarxa de Hubs en Intel·ligència Artificial, un dels participants del qual és la Comunitat Valenciana. Per tant, corresponen a esta comunitat una sèrie d’activitats per a avançar en el compliment de la fita 253 mencionada i l’objectiu 180 del Pla de recuperació, transformació i resiliència.

Per a complir amb la participació de la Comunitat Valenciana en el projecte Xarxa de Hubs en Intel·ligència Artificial i complir així amb les fites i objectius mencionats del Pla de recuperació, transformació i resiliència, es pretén llançar una convocatòria d’ajudes, regulades per esta resolució. D’esta manera s’afavorirà el trànsit cap a una economia de la dada, de manera que es garantisca la seguretat i la privacitat i s’aprofiten les oportunitats que oferix la intel·ligència artificial com a motor d’innovació i creixement econòmic social, inclusiu i sostenible.

Les ajudes regulades en esta resolució respectaran la normativa mediambiental aplicable (principi de no causar un perjuí significatiu al medi ambient o do no significant harm, DNSH), d’acord amb el que establix el Reglament (UE) número 2020/852, del Parlament Europeu i del Consell, de 18 de juny de 2020, i l’etiquetatge climàtic i digital, d’acord amb el que preveu el pla, aprovat pel Consell de Ministres, el 27 d’abril de 2021, i el Reglament (UE) número 2021/241, del Parlament Europeu i del Consell, de 12 de febrer de 2021.

Així mateix, estes ajudes respectaran el que establix el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajuda compatibles amb el mercat comú en aplicació dels articles 107 i 108 del tractat (RGEC). En particular, es podran acollir a l’article 25 d’este reglament.

Els terminis d’esmena i d’audiència establits s’han reduït en esta resolució a cinc dies hàbils, ja que se n’ha declarat la urgència en virtut del que establix l’article 13 del Decret llei 6/2021, d’1 d’abril, del Consell, de mesures urgents en matèria economicoadministrativa per a executar actuacions finançades per instruments europeus per a donar suport a la recuperació de la crisi conseqüència de la Covid-19.

En la tramitació d’esta resolució s’han recaptat informes de l’Advocacia General i de la Intervenció Delegada, segons el que indica l’article 23 del Decret llei 6/2021 mencionat.

En virtut de les competències de la Conselleria d’Innovació, Indústria, Comerç i Turisme, que entre les seues funcions té encomanada la promoció del sector tecnològic valencià i l’impuls de la digitalització de l’economia i de la societat valencianes i, segons el que establix l’article 160.2 de la Llei 1/2015, de 6 de febrer, d’hisenda pública, del sector públic instrumental i de subvencions,

RESOLC

*Base 1. Objecte*

1. L’objecte d’esta resolució és establir les bases reguladores per a la concessió d’ajudes en règim de concurrència competitiva, així com la convocatòria d’estes ajudes per a:

Línia d’actuació 1: Projectes de desenrotllament experimental en matèria d’intel·ligència artificial, per a la transformació digital de la societat i l’economia.

Línia d’actuació 2: Projectes de desenrotllament experimental per a l’impuls d’espais de dades sectorials i interoperables d’alt valor a la Comunitat Valenciana, alineats amb l’Estratègia europea de dades. Estos projectes es desenrotllaran prioritàriament per als sectors de mobilitat sostenible i del vehicle autònom i connectat i, subsidiàriament, per a altres sectors estratègics, entre estos, el sector salut i el de la indústria 4.0.

El compliment de l’objecte corresponent a la línia d’actuació 1 es vincula a la fita CID 253, associat a la reforma 1 del component 16 del Pla de recuperació, transformació i resiliència, d’acord amb el que establix l’annex de la Decisió d’execució del Consell, de 13 de juliol de 2021, relativa a l’aprovació de l’avaluació del Pla de recuperació i resiliència d’Espanya, així com en les modificacions posteriors.

El compliment de l’objecte corresponent a la línia d’actuació 2 es vincula amb l’objectiu CID 180, associat a la inversió 1 del component 12 del Pla de recuperació, transformació i resiliència mencionat.

Dins del marc establit en l’objectiu CID 180 mencionat, estes ajudes es dirigixen de manera preeminent als sectors de mobilitat sostenible i del vehicle autònom i connectat, perquè suposen una prioritat d’especialització a la Comunitat Valenciana, segons l’Estratègia d’especialització intel·ligent de la Comunitat Valenciana per al període 2021-2027.

*Base 2. Àmbit material, temporal i territorial aplicable*

L’àmbit material d’esta resolució i convocatòria se circumscriu a projectes de desenrotllament experimental en l’àrea de la intel·ligència artificial i dels espais de dades sectorials, segons el que establix la base 1.

L’àmbit temporal de vigència d’esta resolució i convocatòria serà des de l’entrada en vigor fins a les dates de finalització de la fita CID 253 i de l’objectiu CID 180, segons el que establix la Decisió d’execució, de 13 de juliol de 2021, relativa a l’aprovació de l’avaluació del Pla de recuperació i resiliència d’Espanya, així com en les modificacions posteriors.

Esta resolució i convocatòria serà aplicable per a projectes desenrotllats per entitats que tinguen la seu social o l’establiment de producció o de desenrotllament d’activitat a la Comunitat Valenciana. Qualsevol classe de dada que es trobe davall del marc dels projectes haurà d’estar allotjada en infraestructures que es troben en territori de la Unió Europea.

*Base 3. Règim jurídic aplicable*

1. El règim jurídic, la normativa específica aplicable, els requisits i les obligacions dels beneficiaris seran els que establix la Llei 38/2003, de 17 de novembre, general de subvencions i el seu reglament, aprovat pel Reial decret 887/2006, de 21 de juliol. A falta del que preveu esta normativa, s’aplicaran les normes de dret administratiu. Així mateix, s’aplicarà la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en cas que en l’execució de les subvencions es firmen contractes que s’hagen de sotmetre a esta llei.

Així mateix, serà aplicable la jurisprudència Deggendorf, així com les definicions de frau, corrupció i conflicte d’interessos contingudes en la Directiva (UE) 2017/1371, del Parlament Europeu i del Consell, de 5 de juliol de 2017, sobre la lluita contra el frau que afecta els interessos financers de la Unió a través del dret penal (Directiva PIF), i en el Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (Reglament financer de la UE), transposades al dret intern en la Llei orgànica 1/2019, de 20 de febrer, per la qual es modifica la Llei orgànica 10/1995, de 23 de novembre, del Codi Penal, per a transposar directives de la Unió Europea en els àmbits financer i de terrorisme, i abordar qüestions d’índole internacional. El Reglament (UE, Euratom) 2018/1046 mencionat establix expressament, en l’article 188, la prohibició del doble finançament com a principi general aplicable a les subvencions, i indica, en l’article 191, que en cap cas es podran finançar dos vegades pel pressupost els mateixos gastos.

2. Estes ajudes també estaran sotmeses al Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, així com a la normativa interna aplicable a la gestió, el seguiment i el control establit per al Pla de recuperació, transformació i resiliència d’Espanya, en particular, el Reial decret llei 36/2020, de 30 de desembre, pel qual s’aproven mesures urgents per a la modernització de l’Administració pública i per a l’execució del Pla de recuperació, transformació i resiliència, l’aplicació del qual serà de compliment obligatori. En particular, és aplicable el que preveuen els articles 37 i 46, en relació, respectivament, amb l’afectació legal dels ingressos procedents del Mecanisme per a la recuperació i resiliència, i les obligacions d’informació per al seguiment dels projectes finançats per mitjà del PRTR. El considerant 62 del Reglament (UE) 2021/241, del Parlament Europeu i del Consell, de 12 de febrer de 2021, establix que les accions previstes en este reglament han de ser coherents amb els programes de la Unió en curs i els han de complementar, així com evitar el doble finançament procedent del mecanisme i d’altres programes de la Unió dels mateixos gastos. Així mateix, l’article 9 del reglament mencionat disposa que les reformes i els projectes d’inversió podran rebre ajuda d’altres programes i instruments de la Unió sempre que esta ajuda no cobrisca el mateix cost.

El que s’ha exposat anteriorment, sense perjuí de l’aplicació de qualssevol altres disposicions, tant del dret nacional com de la Unió Europea, que puguen ser aplicables, particularment les que s’aproven en l’àmbit de l’execució i gestió dels fons provinents del Mecanisme de recuperació i resiliència, establit pel Reglament (UE) 2021/241, del Parlament Europeu i del Consell, de 12 de febrer de 2021, i el PRTR. En particular, serà aplicable el que preveu l’Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència; l’Orde HFP/1031/2021, de 29 de setembre, per la qual s’establix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d’execució pressupostària i comptable de les mesures dels components del Pla de recuperació, transformació i resiliència, i l’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executa el Pla de recuperació, transformació i resiliència. I s’ajustarà al que disposa la Resolució 1/2022, de 12 d’abril, de la Secretaria General de Fons Europeus, per la qual s’establixen instruccions per tal d’aclarir la condició d’entitat executora, la designació d’òrgans responsables de mesures i òrgans gestors de projectes i subprojectes, en el marc del sistema de gestió del PRTR.

Així mateix, serà aplicable el Reglament (UE) 651/2014, de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del Tractat (DOUE núm. L187, de 26/6/2014). Este reglament ha sigut modificat pel Reglament (UE) 2017/1084, de la Comissió, de 14 de juny de 2017, pel qual es modifica el Reglament (UE) núm. 651/2014, quant a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d’ajudes de funcionament de finalitat regional, i pel qual es modifica el Reglament (UE) núm. 702/2014, quant al càlcul dels costos subvencionables (DOUE L 156, de 20.6.2017), i pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215, de 07.07.2020), i pel Reglament (UE) núm. 2021/1237, de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat (DOUE L 270, de 29.07.2021), i pel Reglament (UE) 2023/1315, de la Comissió, de 23 de juny de 2023, pel qual es modifiquen el Reglament (UE) núm. 651/2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat, i el Reglament (UE) 2022/2473, pel qual es declaren determinades categories d’ajuda a les empreses dedicades a la producció, la transformació i la comercialització de productes de la pesca i de l’aqüicultura compatibles amb el mercat interior en aplicació dels articles 107 i 108 del tractat (DOUE L 167, de 30.6.2023). D’ara en avant, ens referirem al Reglament (UE) núm. 651/2014 i a les modificacions aprovades en 2017, 2020, 2021 i 2023 com a RGEC.

3. Serà també aplicable el que establix la Llei 1/2015, de 6 de febrer, d’hisenda pública, del sector públic instrumental i de subvencions, de la Comunitat Valenciana, i el Decret llei 6/2021, d’1 d’abril, del Consell, de mesures urgents en matèria economicoadministrativa per a executar actuacions finançades per instruments europeus per a donar suport a la recuperació de la crisi conseqüència de la Covid-19.

4. Igualment destacable és el compliment de la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció.

*Base 4. Compliment de la normativa d’ajudes d’estat*

Estes ajudes s’acullen a l’article 25 de l’RGEC.

No obstant això, en el cas d’entitats beneficiàries que siguen organismes d’investigació o infraestructures d’investigació, i sempre que la seua participació en el projecte es limite al desenrotllament d’activitats no econòmiques, es considerarà que estes ajudes no estan subjectes al que disposa l’article 107.1 del TFUE, perquè no reunixen tots els requisits que estan definits en este.

Es considera activitat no econòmica quan l’activitat d’investigació subvencionada respon a les activitats primàries del mateix organisme d’investigació, d’acord amb les definicions que s’establixen en el Marc sobre ajudes estatals d’investigació i desenrotllament i innovació de la Comissió Europea. Les innovacions desenrotllades les haurà de difondre àmpliament l’entitat beneficiària, de manera no discriminatòria i no exclusiva, i els beneficis generats per la transferència de resultats s’hauran de tornar a invertir en activitats no econòmiques de la mateixa entitat.

*Base 5. Objectiu dels projectes*

1. En l’àmbit de la línia d’actuació 1, seran objecte d’ajuda els projectes de desenrotllament experimental, segons definix el punt 86 de l’article 2 de l’RGEC.

L’objectiu d’estos projectes de desenrotllament experimental és impulsar l’adopció innovadora de les tecnologies d’intel·ligència artificial pel teixit productiu de la Comunitat Valenciana, per a incrementar la seua productivitat i així aconseguir una indústria més competitiva i sostenible, en línia amb el que establix l’Estratègia d’intel·ligència artificial de la Comunitat Valenciana.

Este objectiu encaixa en l’eix estratègic 4 de l’Estratègia nacional d’intel·ligència artificial, que advoca per avançar en el procés de digitalització, innovació i incorporació de la intel·ligència artificial del teixit econòmic i, amb això, millorar la productivitat i la capacitat de créixer de manera intensa i sostenible per a generar un nivell de benestar millor i una ocupació de qualitat.

La necessitat de potenciar la transferència al teixit productiu de les tecnologies basades en intel·ligència artificial també s’arreplega en l’Estratègia d’intel·ligència artificial 2024, la qual inclou la iniciativa 4.1, Institucionalització i reforç dels projectes d’IA en execució. Esta iniciativa enumera els programes públics destinats a contribuir a este objectiu, entre els quals està el programa Xarxes territorials d’especialització tecnològica (RETECH), programa en el qual s’emmarca esta convocatòria d’ajudes.

Al seu torn, el programa RETECH es posa en marxa per a complir amb diferents reformes i inversions que mana el Pla de recuperació, transformació i resiliència, a les quals es fa referència en la base 1 d’esta resolució.

La Resolució de la Secretaria d’Estat de Digitalització i Intel·ligència Artificial per la qual s’autoritza l’aportació dinerària a les comunitats autònomes perquè executen els projectes emmarcats en el programa RETECH atorga fons a la Comunitat Valenciana perquè contribuïsca a executar el Pla de recuperació, transformació i resiliència. Esta resolució es basa en una proposta presentada prèviament per la Comunitat Valenciana, constituïda per una sèrie d’activitats que pretenien impulsar la transferència tecnològica i la innovació, així com la generació de coneixement i coordinació d’empreses, en l’àmbit de la intel·ligència artificial. Esta proposta pren forma en esta convocatòria d’ajudes, que manté com a objectiu impulsar la transferència i l’adopció innovadora de les tecnologies d’intel·ligència artificial pel teixit productiu de la Comunitat, i complir el que establix el Pla de recuperació, transformació i resiliència.

Per a aconseguir l’objectiu esmentat, els projectes de desenrotllament tecnològic que s’han de finançar correspondrien amb els nivells de TRL 6-7.

2. En l’àmbit de la línia d’actuació 2, seran objecte d’ajuda els projectes de desenrotllament experimental per a impulsar espais de dades sectorials i interoperables d’alt valor a la Comunitat Valenciana, que consistiran a implementar casos d’ús, els quals s’entendran com l’aplicació de les tecnologies de compartició i explotació de dades per a aconseguir un objectiu de negoci en l’ecosistema d’un espai de dades.

Per a implementar estos casos d’ús, es podran crear les plataformes tecnològiques d’espais de dades que els donen suport o utilitzar unes altres ja creades.

Els espais de dades que s’implementen per a desenrotllar els projectes hauran de reunir les característiques que especifiquen els annexos I i II, especialment pel que fa a la seua alineació amb l’Estratègia europea de dades i la seua interoperabilitat amb altres espais de dades.

Estes actuacions es desenrotllaran prioritàriament per als sectors de mobilitat sostenible i del vehicle autònom i connectat i, subsidiàriament, per a altres sectors estratègics, entre estos, el sector salut i el de la indústria 4.0.

*Base 6. Entitats beneficiàries*

Les persones jurídiques següents podran tindre la condició de beneficiàries sempre que la seu social o l’establiment de producció o de desenrotllament d’activitat radique a la Comunitat Valenciana i complisquen els requisits que exigixen estes bases i esta convocatòria:

a) Empreses: Grans empreses o PIME. D’acord amb l’article 2 de l’RGEC, s’entendrà per xicotetes i mitjanes empreses o PIME les empreses que complisquen els criteris que establix l’annex I del reglament mencionat.

b) Fundacions, associacions (incloses les federacions, les confederacions o les unions d’estes) i col·legis professionals.

c) Les universitats públiques i privades i els seus instituts universitaris, d’acord amb el que preveu la Llei orgànica 2/2023, de 22 de març, del sistema universitari.

d) Organismes públics d’investigació definits en l’article 47 de la Llei 14/2011, d’1 de juny, de la ciència, la tecnologia i la innovació.

e) Altres centres públics d’I+D: Organismes públics i centres amb personalitat jurídica pròpia dependents o vinculats a l’Administració general de l’Estat, i els dependents o vinculats a les administracions públiques territorials i els seus organismes, o participats majoritàriament pel sector públic, siga quina siga la seua forma jurídica.

f) Centres tecnològics i centres de suport a la innovació tecnològica que estiguen inscrits en el registre de centres creat pel Reial decret 2093/2008, de 19 de desembre, pel qual es regulen els centres tecnològics i els centres de suport a la innovació tecnològica d’àmbit estatal i es crea el registre d’estos centres.

*Base 7. Requisits de les entitats beneficiàries*

Les entitats beneficiàries hauran d’acreditar el compliment dels requisits següents:

1. No incórrer en alguna de les circumstàncies que preveu l’article 13 de la Llei 38/2003, de 17 de novembre, general de subvencions.

2. No tindre deutes per reintegrament d’ajudes o préstecs amb l’Administració i no estar subjectes a una orde de recuperació pendent després d’una decisió prèvia de la Comissió Europea que haja declarat il·legal i incompatible amb el mercat interior una ajuda a l’entitat beneficiària.

3. No tindre la consideració d’empresa en crisi, d’acord amb el que disposa l’article 2.18 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat, i segons la definició establida en les directrius comunitàries sobre ajudes estatals de salvament i de reestructuració d’empreses no financeres en crisi (2014/C 249/01).

4. Per a subvencions amb un import superior a 30.000 euros, les persones físiques i jurídiques, distintes de les entitats de dret públic, amb ànim de lucre subjectes a la Llei 3/2004, de 29 de desembre, per la qual s’establixen mesures de lluita contra la morositat en les operacions comercials, hauran d’acreditar que complixen els terminis de pagament que establix la Llei citada per a obtindre la condició de beneficiari o entitat col·laboradora, segons el que establix l’article 13.3 bis de la Llei 38/2003, de 17 de novembre, general de subvencions.

El moment d’acreditar el compliment dels terminis de pagament serà en el termini de 10 dies hàbils des de la notificació als interessats de la proposta de resolució provisional.

*Base 8. Obligacions de les entitats beneficiàries*

1. Els beneficiaris hauran de complir les obligacions que arreplega l’article 14 de la Llei 38/2003, de 17 de novembre, general de subvencions, i les concordants incloses en el seu reglament, aprovat pel Reial decret 887/2006, de 21 de juliol, així com les que conté esta resolució i les que figuren en la resolució de concessió de les ajudes.

2. A més del que establix l’apartat anterior, les obligacions del beneficiari seran:

a) Destinar l’import íntegre de l’ajuda que reben al pagament de les actuacions subvencionables corresponents.

b) Dur a terme el projecte d’acord amb els objectius i el pla de treball de la sol·licitud d’ajuda, que té caràcter vinculant, i al que establix la resolució de concessió i les modificacions eventuals que puga patir.

c) Aportar evidències de l’ús que s’ha donat als fons rebuts que permeten establir una relació indubtable entre els gastos imputats i els objectius aconseguits, en particular, de la realitat de les hores imputades pels treballadors a les tasques desenrotllades i l’execució de l’acció, realitat que siga acreditable davant d’una auditoria externa.

d) Sotmetre’s a les actuacions de control de les institucions de la Unió, en virtut de l’article 22.2.e del Reglament (UE) 2021/241, del Parlament Europeu i del Consell, de 12 de febrer.

e) Aportar les dades per a identificar els beneficiaris, amb la finalitat que s’incloguen en una base de dades única per a donar un compliment adequat al mandat que establix la lletra d de l’apartat 2 de l’article 22 del Reglament (UE) 2021/241, del Parlament Europeu i del Consell, de 12 de febrer de 2021, i de conformitat amb el que preveu l’article 8.1 de l’Orde HFP/1030/2021, de 29 de setembre, així com emetre la declaració corresponent sobre la cessió i el tractament de les dades, segons el model de l’annex VI d’esta resolució.

f) Mantindre un sistema de comptabilitat que permeta el registre diferenciat de totes les transaccions relacionades amb el projecte, per mitjà de la utilització d’un codi comptable específic dedicat a este efecte o l’aplicació dels procediments que determinen les convocatòries.

g) Conservar tots els llibres comptables, registres diligenciats i altres evidències i documents justificatius de l’aplicació dels fons rebuts, inclosos els documents electrònics, així com les evidències del compliment d’objectius i de l’aplicació dels fons, durant un termini mínim de deu anys i mentres puguen ser objecte d’actuacions de comprovació i de control, segons el que establix l’article 12 de l’RGEC.

h) En relació amb el compliment del principi de doble finançament, es trasllada al beneficiari l’obligació d’informar sobre qualssevol altres fons, no sols europeus, que contribuïsquen al finançament dels mateixos costos.

i) Garantir el ple compliment del principi de no causar un perjuí significatiu al medi ambient (principi do no significant harm, DNSH), d’acord amb el que preveu el Pla de recuperació, transformació i resiliència (PRTR); el Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència (MRR), i la normativa de desplegament d’este, i al que es requerix en la Decisió d’execució del Consell relativa a l’aprovació de l’avaluació del Pla de recuperació, transformació i resiliència d’Espanya, així com les condicions específiques vinculades a este principi, detallades en la base 9 d’esta resolució.

j) Garantir el compliment de les obligacions d’etiquetatge climàtic i digital, amb el percentatge establit de cada component per a la transició verda i digital (a la inversió 1 del component 12 se li assigna l’etiqueta 021 quater: 100 % de transició digital, i a la reforma 1 del component 16 se li assigna l’etiqueta 009 bis: 100 % de transició digital).

k) Complir amb les obligacions de publicitat establides, segons el que establix la base 32 d’esta resolució.

l) Autoritzar expressament l’òrgan instructor perquè recapte informació de l’entitat beneficiària en el sistema d’informació CoFFEE del Ministeri d’Hisenda i Funció Pública, i perquè recapte i incorpore informació de l’entitat beneficiària en la ferramenta MINERVA, de l’Administració estatal de l’Agència Tributària, d’acord amb el que exigix l’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executa el Pla de recuperació, transformació i resiliència.

m) Els destinataris últims de les ajudes hauran de tindre en compte en els seus projectes els principis que establix la Llei orgànica 3/2007, de 22 de març, per a la igualtat efectiva entre hòmens i dones.

n) Els destinataris últims de les ajudes tindran l’obligació de crear a Espanya tota l’ocupació necessària per a prestar l’activitat objecte de la subvenció, que s’efectuarà amb personal contractat i afiliat a la Seguretat Social en el territori nacional.

o) Els destinataris últims hauran de contribuir als objectius d’autonomia estratègica de la Unió Europea, així com garantir la seguretat de la cadena de subministrament tenint en compte el context internacional i la disponibilitat de qualsevol component o subsistema tecnològic sensible que puga formar part de la solució, a través de l’adquisició d’equips, components, integracions de sistemes i programari associat a proveïdors situats en la Unió Europea.

p) Les entitats beneficiàries hauran d’observar un comportament íntegre davant de qualsevol actuació que provoque o facilite l’existència de conflictes d’interés, frau o corrupció, i hauran de col·laborar amb les administracions públiques per a evitar este tipus de situacions fraudulentes per a la societat. La informació relativa als canals de denúncies, al codi ètic i a les mesures antifrau a les quals s’adherixen es poden consultar en el portal web de la Conselleria d’Innovació, Indústria, Comerç i Turisme.

L’incompliment de qualsevol de les obligacions indicades en els apartats anteriors podrà ser causa de la pèrdua de dret al cobrament o del reintegrament de l’ajuda concedida segons la fase procedimental en què es trobe la tramitació de l’expedient.

*Base 9. Condicions específiques vinculades al principi DNSH*

Els sol·licitants han de respectar el denominat principi de no causar un perjuí significatiu al medi ambient o DNSH (do no significant harm), així com les condicions específiques vinculades a este principi, segons el que establix l’apartat 8 del document de desplegament del component 12 del Pla de recuperació, transformació i resiliència

(<https://planderecuperacion.gob.es/sites/default/files/2023-10/0310203_adenda_plan_de_recuperacion_componente12.pdf>),

i en l’apartat 8 del document de desplegament del component 16 del pla

(<https://planderecuperacion.gob.es/sites/default/files/2023-10/0310203_adenda_plan_de_recuperacion_componente16.pdf>)

i en línia amb el que indica la Guia per al disseny i desenrotllament d’actuacions concordes amb el principi DNSH

(<https://soportesgffee.zendesk.com/hc/es/article_attachments/21663834656795>).

En particular:

a) Els equips tecnològics adquirits en el marc d’esta actuació compliran amb els requisits relacionats amb l’energia establits d’acord amb la Directiva 2009/125/EC per a servidors i emmagatzematge de dades, o computadores i servidors de computadores o pantalles electròniques.

b) S’activaran mesures per a assegurar la compra dels equips energèticament eficients, que siguen absolutament respectuosos amb el Code of Conduct for ICT de la Comissió Europea, i es prendran mesures perquè augmente la durabilitat, la possibilitat de reparació, d’actualització i de reutilització dels productes, dels aparells elèctrics i electrònics implantats.

c) Els equips compliran amb els requisits d’eficiència de materials establits d’acord amb la Directiva 2009/125/EC per a servidors i emmagatzematge de dades, o computadores i servidors de computadores o pantalles electròniques. Els equips utilitzats no contindran les substàncies restringides enumerades en l’annex II de la Directiva 2011/65/UE, excepte quan els valors de concentració en pes en materials homogenis no superen els enumerats en este annex.

d) Al final de la seua vida útil, els equips se sotmetran a una preparació per a operacions de reutilització, recuperació o reciclatge, o un tractament adequat, inclosa l’eliminació de tots els fluids i un tractament selectiu, d’acord amb l’annex VII de la Directiva 2012/19/UE.

*Base 10. Subcontractació*

El beneficiari podrà subcontractar amb tercers l’execució de part de l’activitat subvencionada, sempre que el cost de la subcontractació no supere el 50 per cent de l’import total d’esta. Tota subcontractació estarà subjecta al que establix l’article 29 de la Llei 38/2003, de 17 de novembre, i al que preveu este apartat. Així mateix, s’aplicarà la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en cas que en l’execució de les subvencions se subscriguen contractes que s’hagen de sotmetre a esta llei.

Quan la subcontractació excedisca el 20 per cent de l’import de l’ajuda i este import siga superior a 60.000 euros, s’haurà de subscriure un contracte per escrit entre les parts que ha d’autoritzar l’òrgan concedent de l’ajuda. S’entendrà que s’ha autoritzat quan es publique la resolució de la concessió. En qualsevol cas, en els contractes es mencionarà si hi ha o no vinculació entre les parts, d’acord amb el que establix l’article 68.2 del reglament aprovat pel Reial decret 887/2006, de 21 de juliol.

Així mateix, per a salvaguardar l’efecte incentivador, el contracte no podrà haver sigut firmat abans de la presentació de la sol·licitud.

El subcontractista haurà de complir els mateixos requisits que s’exigixen per a ser beneficiari de l’ajuda. No podrà realitzar-se la subcontractació del projecte amb persones o entitats en les quals concórrega alguna de les circumstàncies detallades en l’article 29.7 de la Llei 38/2003, de 17 de novembre, referida abans. A més, l’entitat beneficiària de l’ajuda haurà de prevore mecanismes per a assegurar que els subcontractistes complisquen amb el principi de no causar un perjuí significatiu al medi ambient.

No obstant això, per a les entitats beneficiàries que conformen el sector públic de la Generalitat o, si és el cas, puguen considerar-se com a sector públic segons el que disposa l’article 3 de la Llei 9/2017, de 8 de novembre, de contractes del sector públic, se li aplicaran les normes de la Llei 9/2017 mencionada, no les que establix la Llei 38/2003, de 17 de novembre, general de subvencions.

*Base 11. Modalitats d’ajudes*

1. Les ajudes per a desenrotllar els projectes objecte d’estes bases i esta convocatòria es concediran en la modalitat de subvenció en règim de concurrència competitiva.

2. El pagament de l’ajuda es podrà fer a compte, amb la resolució de concessió, d’acord amb el que es preveu en l’article 44.12.e de la Llei 8/2023 de 27 de de desembre de pressupostos de la Generalitat per a l’exercici 2024.

*Base 12. Gastos subvencionables*

1. Els costos subvencionables seran els que establix l’RGEC, amb les limitacions següents:

a) Els costos de personal: investigadors, tècnics i la resta de personal auxiliar, en la mesura en què estiguen dedicats al projecte. En el cas dels organismes públics d’investigació, de les universitats públiques i, en general, dels organismes els pressupostos dels quals són consolidables en els pressupostos generals de l’Estat o de les comunitats autònomes i/o l’activitat de les quals siga susceptible de finançament per mitjà de les transferències internes corresponents entre pressupostos, es finançaran a costos marginals. Per tant, no es consideraran subvencionables els gastos relatius als costos de personal fix vinculat estatutàriament o contractualment a estos, així com altres gastos que ja estiguen coberts per les dotacions previstes en la Llei de pressupostos generals de l’Estat o en les lleis de pressupostos de les comunitats autònomes.

b) Els costos de l’instrumental i el material: en la mesura i durant el període en què s’utilitzen per al projecte; en cas que l’instrumental i el material no s’utilitzen en tota la seua vida útil per al projecte, únicament es consideraran subvencionables els costos d’amortització corresponents a la duració del projecte, calculats d’acord amb els principis comptables acceptats generalment.

c) Els costos d’edificis i terrenys: es limita a obres de condicionament necessàries per a posar en marxa l’equipament adquirit amb càrrec a esta convocatòria.

d) Els costos d’investigació contractual, coneixements i patents adquirits o obtinguts per llicència de fonts externes en condicions de competència plena, així com els costos de consultoria i servicis equivalents destinats de manera exclusiva al projecte.

e) Els gastos generals i altres gastos d’explotació addicionals, inclosos els costos de material, subministraments i productes similars, que es deriven directament del projecte. La imputació d’altres gastos es limita a gastos no recurrents i estrictament relacionats amb l’execució del projecte, que no corresponen amb costos de personal i equipament inclosos, entre altres, costos fungibles i subcontractacions, fins al límit que establix la base 10 d’estes bases reguladores.

Dins dels gastos subvencionables, segons l’article 31.8 de la Llei 38/2003, de 17 de novembre, general de subvencions, s’admetran els impostos indirectes aplicables quan no siguen susceptibles de recuperació o compensació per part del beneficiari. No obstant això, s’exclou expressament dels gastos subvencionables l’impost sobre el valor afegit (IVA).

Com a costos indirectes es podran calcular a un tipus fix de fins al 15 per cent dels costos directes subvencionables justificats degudament en els termes que establix la Llei 38/2003, de 17 de novembre, general de subvencions, i en el Reial decret 887/2006, de 21 de juliol, pel qual s’aprova el seu reglament.

2. Els gastos derivats d’executar els projectes s’hauran d’aplicar als conceptes mencionats en l’apartat anterior i s’hauran d’ajustar, en tot cas, al que establix l’article 31 de la Llei 38/2003, de 17 de novembre, general de subvencions, i l’article 83 del seu reglament, aprovat pel Reial decret 887/2006, de 21 de juliol.

3. Només es consideraran gastos subvencionables els que es materialitzen en el període que va des de la presentació de la sol·licitud fins a la data de finalització del projecte.

No es finançaran gastos pressupostaris ordinaris i recurrents. Tots els gastos hauran de respondre de manera indubtable a la naturalesa de l’activitat finançada.

4. En cap cas el cost d’adquisició dels gastos subvencionables podrà ser superior al valor de mercat. Quan l’import del gasto subvencionable supere les quanties que establix la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l’obra, la prestació del servici o l’entrega del bé, llevat que per les característiques especials no hi haja en el mercat un nombre suficient d’entitats que el realitzen, el presten o el subministren.

*Base 13. Compatibilitat de les ajudes*

1. Les ajudes previstes en esta resolució seran incompatibles amb la percepció d’altres subvencions o ajudes per al mateix cost subvencionable, procedents de qualsevol administració o ens públics, tant nacionals com de la Unió Europea.

2. En tot cas, l’entitat beneficiària haurà de comunicar a l’òrgan competent l’obtenció d’una altra subvenció, ajuda, ingrés o recurs que finance les activitats subvencionades, tan prompte com es conega esta obtenció, i, en tot cas, abans de justificar l’aplicació donada als fons percebuts.

*Base 14. Quantia i intensitat màxima de les ajudes*

1. S’entén per intensitat d’ajuda l’import brut d’ajuda expressat en percentatge dels costos subvencionables del projecte.

D’acord amb el que establix l’article 7 de l’RGEC, a l’efecte del càlcul de la intensitat d’ajuda i els costos subvencionables, totes les xifres utilitzades s’entendran abans de qualsevol deducció fiscal o altres càrregues. Els costos subvencionables s’hauran d’avalar mitjançant proves documentals clares, específiques i actualitzades.

2. La intensitat de l’ajuda variarà en funció del tipus d’entitat beneficiària, de la consideració de les diferents activitats i de les partides de gasto:

1) Quan l’entitat beneficiària és una empresa: La intensitat d’ajuda per a cada entitat beneficiària no excedirà del 25 % dels costos subvencionables.

Les intensitats d’ajuda es podran augmentar fins a un màxim del 80 % dels costos subvencionables, com s’indica a continuació: a) en 10 punts percentuals en el cas de les mitjanes empreses i en 20 punts percentuals en el cas de les xicotetes empreses; b) en 15 punts percentuals si es complix alguna de les següents condicions: i) que el projecte implique una col·laboració efectiva: – entre empreses, almenys una de les quals siga una PIME, i que cap empresa assumisca, per si sola, més del 70 % dels costos subvencionables, – entre una empresa i un o diversos organismes d’investigació, els quals hauran d’assumir com a mínim el 15 % dels costos subvencionables i tindran dret a publicar els resultats de la seua pròpia investigació, ii) que els resultats del projecte es difonguen àmpliament per mitjà de conferències, publicacions, bases de lliure accés o programes informàtics gratuïts o de font oberta.

2) Quan les entitats beneficiàries siguen organismes d’investigació o infraestructures d’investigació, i sempre que la seua participació en el projecte es limite al desenrotllament d’activitats no econòmiques, la qual cosa es declararà juntament amb la sol·licitud, estes ajudes es consideraran no subjectes al que disposa l’article 107.1 del TFUE, perquè no reunixen tots els requisits que es definixen en este, tal com establix l’apartat 2.2.1 de la comunicació de la Comissió «Marc sobre ajudes estatals d’investigació i desenrotllament i innovació» (2022/C 414/01). Per tant, la intensitat de l’ajuda que li correspon serà de fins al màxim del 100 % del cost subvencionable del projecte. En cas que la naturalesa de les activitats tinga consideració d’activitat econòmica, regiran els mateixos percentatges de l’apartat anterior.

Els organismes d’investigació o infraestructures d’investigació participants, quan duguen a terme activitats de caràcter no econòmic, mantindran la propietat dels resultats del seu treball, dels quals donaran compte i difusió de manera genèrica i oberta.

En tot cas, per als projectes en cooperació, la intensitat d'ajuda per a cada participant ha de ser tal que l'aportació de fons propis per part de les entitats privades respecte al pressupost total del projecte no pot ser inferior al 25%.

3. L’import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l’activitat subvencionada.

*Base 15. Garanties*

1. Per a esta convocatòria, el pagament de l’ajuda es podrà efectuar de manera anticipada. La realització dels pagaments anticipats requerirà la constitució de garanties, excepte per a les entitats que en queden exonerades, en virtut de l’article 171.5 de la Llei 1/2015, d’hisenda pública, del sector públic instrumental i de subvencions.

2. La garantia consistirà en un aval bancari per import del 100 % de la quantitat anticipada, que es depositarà en l’Agència Tributària Valenciana.

3. En cas de sol·licitar un pagament anticipat, la falta de presentació dels resguards de constitució de garanties tindrà com a efecte la pèrdua del dret al cobrament de l’ajuda. La pèrdua del dret al cobrament implicarà la pèrdua del dret a l’ajuda.

4. Les garanties sobre la subvenció s’alliberaran després de la certificació final del projecte si en esta s’acredita el compliment total dels objectius i de les condicions del projecte i la inversió justificada vàlidament és igual a la inversió aprovada o, en cas contrari, després del reintegrament total o parcial de l’ajuda.

*Base 16. Modalitats de participació*

1. Els projectes es podran realitzar de manera individual o en cooperació.

2. El pressupost total per a projectes individuals haurà de ser com a mínim de cent mil (100.000) euros.

El pressupost total, sumant la participació de tots els socis, per a projectes en cooperació haurà de ser com a mínim de dos-cents mil (200.000) euros.

3. Els projectes en la modalitat individual corresponents a la línia d’actuació 1 només els podran dur a terme empreses.

Els projectes en la modalitat individual corresponents a la línia d’actuació 2 només els podran dur a terme empreses o entitats amb personalitat jurídica que tinguen caràcter associatiu o representatiu de les cadenes de valor dels sectors productius en àmbits territorials, o en dominis científics o tecnològics (per exemple, les agrupacions empresarials innovadores, els Digital Innovation Hubs, els clústers empresarials, etc).

4. En els projectes en la modalitat en cooperació, esta s’haurà d’evidenciar mitjançant un acord firmat entre les parts, segons el model de l’annex IV d’estes bases reguladores, i constituir així un consorci a l’efecte del projecte, el qual haurà de reunir les condicions següents i mantindre’s al llarg de l’execució d’este:

a. Ha d’estar constituït per un mínim de dos entitats no vinculades entre si.

b. Cada una de les entitats participants en el projecte presentarà una sol·licitud corresponent de manera individualitzada de la part del projecte en cooperació que realitza.

c. .En l’acord escrit es detallaran com a mínim les activitats que escometrà cada una de les entitats participants, el pressupost d’execució que assumix cada una d’estes i la propietat i els drets d’ús dels resultats del projecte.

d. La participació en el consorci ha de ser equilibrada, de manera que cap entitat participant contribuïsca amb menys del 20 % ni supere el 70 % del pressupost subvencionable del projecte.

e. En tots els projectes en cooperació és obligatòria la participació d’almenys una empresa.

*Base 17. Dotació pressupostària*

1. D’acord amb la Resolució de la Secretaria d’Estat de Digitalització i Intel·ligència Artificial per la qual s’autoritza l’aportació dinerària a les comunitats autònomes participants, per a l’execució dels projectes emmarcats en el programa de Xarxes territorials d’especialització tecnològica en el marc del Pla de recuperació, transformació i resiliència –finançat per la Unió Europea-NextGenerationEU, s’ha efectuat una transferència de crèdits a les comunitats autònomes participants, corresponent a la Comunitat Valenciana un total d'58.653.369 euros provinents del Mecanisme de Recuperació i Resiliència, que es dividixen en 5.442.000 euros per als objectius del component 12, que es corresponen amb la línia 2 d'estes bases, i 6.418.125 per als objectius del component 16, que es corresponen amb la línia 1 d'estes bases.

Segons el que disposa el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19, els romanents dels crèdits associats al Mecanisme de recuperació i resiliència podran incorporar-se a l’exercici següent.

2. Les quantitats esmentades en el punt anterior estan arreplegades en la Llei 8/2023, de 27 de desembre, de pressupostos de la Generalitat per a l’exercici 2024, en les línies pressupostàries següents:

– Línia d’actuació 1: aplicació pressupostària L81196717.542M00. Línia S1470: 6.418.125 euros.

– Línia d’actuació 2: aplicació pressupostària S77045240.542M00. Línia S1471: 5.442.000 euros.

Per a la línia d’actuació 1, els 6.418.125 euros es distribuïxen de manera estimativa entre els subconceptes pressupostaris següents, que corresponen als diferents beneficiaris indicats en la base 6 d’esta resolució, de la manera següent:

70146: 600.000 euros

70895: 600.000 euros

70619: 600.000 euros

71330: 600.000 euros

71486: 600.000 euros

74397: 600.000 euros

74532: 600.000 euros

74307: 600.000 euros

77093: 1.018.125 euros

78117: 600.000 euros

Igualment, per a la línia d’actuació 2, els 5.442.000 euros es distribuïxen de manera estimativa entre els subconceptes pressupostaris següents, que corresponen als diferents beneficiaris indicats en la base 6 d’esta resolució, de la manera següent:

70864: 500.000 euros

70182: 500.000 euros

70886: 500.000 euros

71303: 500.000 euros

71235: 500.000 euros

74465: 500.000 euros

74288: 500.000 euros

74111: 500.000 euros

77399: 942.000 euros

78595: 500.000 euros

En les dos línies estes quantitats són estimatives, per la qual cosa es podran redistribuir segons els imports sol·licitats pels diferents beneficiaris.

*Base 18. Procediment de concessió de les ajudes*

1. El procediment de concessió per a les ajudes serà el de concurrència competitiva, d’acord amb els principis de publicitat, transparència, objectivitat, igualtat i no discriminació, i l’iniciarà d’ofici l’òrgan competent per a convocar les ajudes.

2. Es constituirà una comissió d’avaluació que regirà el seu funcionament pel que disposa la secció 3a del capítol II del títol preliminar de la Llei 40/2015, d’1 d’octubre, de règim jurídic del sector públic.

3. Les sol·licituds que es presenten en termini, una vegada esmenades, si és el cas, passaran a la fase de preavaluació. Les que superen esta fase s’avaluaran segons el que establix la base 24 d’esta resolució. La tramitació i resolució posteriors es regiran pel que indiquen les bases 25 i següents.

*Base 19. Òrgans competents per a la instrucció, la resolució de concessió i el seguiment de l’ajuda*

1. L’òrgan competent per a instruir el procediment serà la Direcció General d’Innovació de la Conselleria d’Innovació, Indústria, Comerç i Turisme. Esta direcció general s’encarregarà també del seguiment de les ajudes.

2. La resolució del procediment de concessió correspondrà a la persona titular de la Conselleria d’Innovació, Indústria, Comerç i Turisme. També serà de la seua competència la resolució dels expedients sancionadors.

3. La Subsecretaria de la Conselleria d’Innovació, Indústria, Comerç i Turisme serà l’encarregada de la gestió economicopressupostària dels gastos i dels ingressos del programa.

4. Totes les persones que intervinguen en el procés de gestió i tramitació d’estes subvencions, inclosa la verificació del compliment de les condicions, la realització de tràmits d’anàlisis de la justificació, el pagament i el reintegrament, si és el cas, hauran de manifestar de manera expressa l’absència o no de conflicte d’interés, i ompliran la declaració d’absència de conflicte d’interessos (DACI) corresponent. Així mateix, s’hauran d’abstindre de qualsevol actuació que provoque o facilite l’existència de conflictes d’interés, frau o corrupció. La informació relativa als canals de denúncia, al codi ètic i a les mesures antifrau es poden consultar en el portal web de la Conselleria d’Innovació, Indústria, Comerç i Turisme.

*Base 20. Comissió d’avaluació*

1. Correspon a la comissió d’avaluació, una vegada superada la fase de preavaluació, elaborar un informe que concrete el resultat de l’avaluació efectuada.

2. La composició de la comissió, que s’ajustarà als principis de composició i presència equilibrada entre dones i hòmens que establix la Llei orgànica 3/2007, de 22 de març, per a la igualtat efectiva de dones i hòmens, és la següent:

I. Presidència: La persona titular de la Subdirecció General per a l’Avanç de la Societat Digital i de les Tecnologies Habilitadores Digitals.

II. Vocals: Quatre funcionaris/àries públics pertanyents als subgrups A1 i A2 de qualssevol administracions públiques, designats per la persona titular de la conselleria competent en matèria d’innovació.

III. Secretaria: Un funcionari/ària pertanyent al subgrup A1 o A2 de la Direcció General d’Innovació, nomenat per la persona titular de la conselleria competent en matèria d’innovació, amb veu, però sense vot.

3. Per a tot el que no estiga previst en esta resolució, s’atendrà al que disposa la secció 3a, Òrgans col·legiats de les diferents administracions públiques, del capítol II del títol preliminar de la Llei 40/2015, d’1 d’octubre, de règim jurídic del sector públic.

4. La comissió d’avaluació podrà recaptar els servicis de l’Agència Valenciana d’Avaluació i Prospectiva (AVAP), de l’Agència Estatal d’Investigació o d’Agències d’Avaluació d’altres comunitats autònomes per al seu suport en l’avaluació de les propostes. Així mateix, podrà ser assistida per persones expertes que tinguen un perfil professional o una competència tècnica d’acord amb la matèria objecte de l’ajuda.

5. La comissió d’avaluació podrà requerir als interessats totes les dades i les acreditacions que consideren necessàries per a la deguda qualificació de les activitats objecte de subvenció.

6. Tots els participants de la comissió manifestaran de manera expressa l’absència de conflicte d’interés i ompliran la declaració d’absència de conflicte d’interessos (DACI) corresponent. S’hauran d’abstindre de qualsevol actuació que provoque o facilite l’existència de conflictes d’interés, frau o corrupció. La informació relativa als canals de denúncia, al codi ètic i a les mesures antifrau es poden consultar en el portal web de la Conselleria d’Innovació, Indústria, Comerç i Turisme.

*Base 21. Termini de presentació de sol·licituds*

1. El termini de presentació de sol·licituds serà de dos mesos comptats a partir de l’endemà de la publicació d’esta resolució en el *Diari Oficial de la Generalitat Valenciana*.

Les sol·licituds hauran de presentar-se abans de l’inici del projecte, amb la qual cosa es garantix l’efecte incentivador de l’ajuda. Els projectes es podran executar una vegada presentada la sol·licitud, sense esperar que la concessió de l’ajuda es produïsca i sense que això prejutge la decisió que finalment s’adopte.

2. La presentació de la sol·licitud, juntament amb la documentació corresponent, suposa l’acceptació de les bases que s’establixen en esta resolució.

*Base 22. Procediment de presentació de sol·licituds i documentació annexa*

1. Considerant el que preveu l’article 14.3 de la Llei 39/2015, d’1 d’octubre, del procediment administratiu comú de les administracions públiques, amb la finalitat de garantir el principi d’igualtat i en atenció a la capacitat econòmica que es presumix per a l’adquisició de l’objecte subvencionable, la tramitació tant de la sol·licitud com, en general, del procediment serà electrònica i requerirà que la persona o l’entitat sol·licitant dispose durant totes les fases del procediment de certificat de representant d’entitat –o de persona física– emés per l’Autoritat de Certificació de la Comunitat Valenciana, o per qualsevol entitat reconeguda en la llista de confiança de prestadors de servicis de certificació establits a Espanya, publicada en la seu electrònica del Ministeri d’Indústria, Comerç i Turisme.

Així mateix, la persona o l’entitat sol·licitant podrà autoritzar una altra persona perquè realitze qualsevol tràmit relacionat amb esta convocatòria sempre que esta autorització conste en el Registre de representants de l’ACCV

(<https://www.accv.es/vl/servicios/ciudadanos-y-autonomos/registro-de-representantes/>).

La sol·licitud es presentarà en el registre telemàtic de la Generalitat Valenciana a través de la seua pàgina web

(<https://www.gva.es/es/inicio/procedimientos?id_proc=96565>). Una vegada presentada la sol·licitud davant del registre electrònic, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l’entitat interessada, en els termes que preveu el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana.

2. Cada sol·licitant haurà de presentar la documentació següent:

a. Sol·licitud d’ajuda.

La sol·licitud s’adequarà al model normalitzat, disponible en la seu electrònica de la Generalitat Valenciana. Durant la tramitació de la presentació de la sol·licitud de l’ajuda a través del registre electrònic, s’adjuntaran, entre altres, les declaracions responsables següents:

i. Declaració que no s’han rebut altres ajudes d’altres programes o instruments de qualssevol administracions públiques o organismes o ens públics, nacionals o internacionals, particularment de la Unió Europea, que cobrisquen els mateixos costos subvencionables que els previstos en esta convocatòria.

ii. Declaració que l’entitat no està en crisi, segons el que establixen les directrius comunitàries sobre ajudes estatals de salvament i de reestructuració d’empreses en crisi (Comunicació de la Comissió 2014/C 249/1, de 31.07.2014).

iii. Declaració responsable de no estar incursa en cap de les prohibicions de l’article 13 de la Llei 38/2003, de 17 de novembre, general de subvencions, i, en particular, de trobar-se al corrent en el pagament d’obligacions per reintegrament de subvencions, en els termes previstos en l’article 25 del Reglament de la Llei general de subvencions, i que no està subjecta a una orde de recuperació per declaració de la Comissió d’ajuda il·legal i incompatible, segons l’RGEC.

iv. Declaració responsable d’estar al corrent de pagament de les obligacions de reemborsament de qualssevol altres bestretes o préstecs concedits anteriorment amb càrrec als pressupostos generals de l’Estat i els pressupostos de la Generalitat Valenciana.

v. Declaració responsable sobre el compliment de la normativa d’integració laboral de persones amb diversitat funcional o, si és el cas, l’exempció d’esta obligació, en els termes establits en l’article 5 del Decret 279/2004, de 17 de desembre, del Consell de la Generalitat.

vi. Compromís dels destinataris últims de concedir els drets i els accessos necessaris per a garantir que la Comissió, l’OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.

vii. Declaració responsable que el sol·licitant complirà tota la normativa nacional i de la Unió Europea que siga aplicable (en particular, en matèria de competència, contractació i adjudicació d’obres i subministraments i medi ambient), i que es compromet a presentar, en el moment de disposar d’estes, totes les llicències, les autoritzacions i els permisos necessaris per al projecte.

viii. En el cas que el sol·licitant siga un organisme d’investigació que pretenga accedir a una intensitat d’ajuda de fins al 100 % del pressupost finançable, segons el que indica la base 14 d’esta resolució, es presentarà una declaració que la seua actuació en el projecte es limita a dur a terme activitats no econòmiques i, per tant, serà propietària dels resultats de la part que execute d’este projecte.

ix. En el cas que el sol·licitant es tracte d’una PIME, es presentarà declaració responsable que es considera mitjana o petita empresa, segons les definicions arreplegades en l’Annex I del RGEC.

b. Documentació que ha d’acompanyar la sol·licitud, la qual haurà de presentar-se utilitzant els mateixos mitjans utilitzats per a la presentació de la sol·licitud:

i. Documentació acreditativa i identificativa de l'entitat sol·licitant, consistent en còpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal

ii. Memòria tècnica. Esta s’adequarà al model normalitzat disponible en l’annex V d’esta convocatòria i contindrà, almenys, la descripció i l’abast de l’actuació, el pla econòmic i financer, la inversió, el cost subvencionable i l’ajuda sol·licitada.

iii. Descripció de com es compliran les condicions específiques que cal respectar en relació amb el principi de no causar un mal significatiu (DNSH) que s’arrepleguen en la base 9 d’esta resolució.

iv. Certificat acreditatiu del compliment de les obligacions tributàries i amb la Seguretat Social del sol·licitant.

v. Compromís de compliment dels principis transversals que establix el Pla de recuperació, transformació i resiliència i que puguen afectar l’àmbit objecte de gestió, segons el model de l’annex VII d’estes bases reguladores.

vi. Declaració de la cessió i el tractament de dades en relació amb l’execució d’actuacions del Pla de recuperació, transformació i resiliència, segons el model de l’annex VI d’estes bases reguladores.

vii. Acord firmat entre les parts per al cas dels projectes en la modalitat en cooperació, segons el model de l’annex IV d’estes bases reguladores.

viii. Per al cas de les propostes enquadrades en la línia d’actuació 2, documentació que evidencie l’alineament amb l’Estratègia europea de dades.

ix. Per al cas de les propostes enquadrades en la línia d’actuació 2 corresponents als sectors de mobilitat sostenible i del vehicle autònom i connectat, documentació que evidencie l’alineament amb l’Estratègia d’especialització intel·ligent de la Comunitat Valenciana per al període 2021-2027.

3. D’acord amb el que establix l’RGEC, les ajudes hauran de tindre efecte incentivador per a executar-les. Per al compliment de l’efecte incentivador, l’entitat sol·licitant haurà de presentar la sol·licitud d’ajuda abans de l’inici dels treballs del projecte.

4. Per als projectes de la modalitat en cooperació, cada una de les entitats participants presentarà, de manera individualitzada, una sol·licitud corresponent a la part del projecte en cooperació que du a terme.

5. Si la sol·licitud no reunix els requisits establits en la convocatòria, l’òrgan instructor requerirà l’esmena a l’interessat. S’indicarà al sol·licitant que, en cas de no esmenar, es considerarà que desistix de la seua petició, amb una resolució prèvia, que haurà de ser dictada en els termes previstos en l’article 21 de la Llei 39/2015.

En els projectes en cooperació, si un dels participants no reunix els requisits que establix la convocatòria i no ho esmena, no sols es considerarà que ha desistit de la seua sol·licitud, sinó que també es considerarà que han desistit la resta de socis del consorci.

6. Els terminis d’esmena i d’audiència s’han reduït a cinc dies hàbils, ja que se n’ha declarat la urgència en virtut del que establix l’article 13 del Decret llei 6/2021, d’1 d’abril, del Consell, de mesures urgents en matèria economicoadministrativa per a executar actuacions finançades per instruments europeus per a donar suport a la recuperació de la crisi conseqüència de la Covid-19.

Els requeriments per a l’esmena de les sol·licituds, així com qualsevol altre que puga realitzar-se i que resulte necessari per a la resolució de l’expedient, s’efectuaran de manera electrònica, sense perjuí del que establix l’article 41 i següents de la Llei 39/2015.

7. Les notificacions que es realitzen per mitjans electrònics es consideraran practicades o rebutjades en els termes que assenyala l’article 43 de la Llei 39/2015. L’aportació de documents en resposta als requeriments referenciats s’haurà de dur a terme a través del registre electrònic de la Generalitat Valenciana.

8. Així mateix, es podrà requerir a l’entitat sol·licitant qualsevol altra dada, document o informe complementari que siga necessari per a la resolució de l’expedient.

*Base 23. Fase de preavaluació*

1. En esta fase es comprovarà que el projecte té el pressupost mínim establit en la base 16.2.

En esta fase també es comprovarà, per als projectes presentats en la modalitat de cooperació, que el consorci complix amb els requisits que arreplega la base 16.4.

2. La causa de no superació d’esta fase de preavaluació la notificarà als interessats l’òrgan gestor, que concedirà un termini de cinc dies per a formular al·legacions.

*Base 24. Fase d’avaluació*

1. Els projectes que hagen superat la fase de preavaluació regulada en la base anterior, es valoraran d’acord amb els criteris que s’arrepleguen en la taula següent.

|  |  |
| --- | --- |
| *Criteri* | *Puntuació màxima* |
| 0. Adequació a l’objecte de l’ajuda | Excloent |
| 1. Qualitat cientificotècnica de la proposta | 30 |
| 2. Capacitat tècnica i financera per a dur a terme el projecte | 25 |
| 3. Impacte socioeconòmic | 25 |
| 4. Adequació del pressupost | 20 |
| TOTAL | 100 |

  

En l’annex III d’esta convocatòria es descriu el detall sobre el procediment per a baremar cada criteri per a cada una de les línies d’actuació.

Per a la línia d’actuació 2, els projectes emmarcats en els sectors de mobilitat sostenible i del vehicle autònom i connectat es consideraran prioritaris, per la qual cosa, en tot cas, es finançaran preferentment els projectes d’altres sectors d’esta mateixa línia d’actuació, fins i tot quan obtinguen una puntuació inferior a la d’estos. La comissió d’avaluació s’encarregarà de determinar quins projectes dels que s’han presentat són prioritaris pel fet d’enquadrar-se en els sectors de la mobilitat sostenible i del vehicle autònom i connectat.

Així mateix, per a la línia d’actuació 2, per a superar el criteri 0 (adequació a l’objecte de l’ajuda), cal que per a la proposta de cas d’ús presentada no s’haja dictat prèviament la resolució de concessió finançada amb el fons del Mecanisme de recuperació i resiliència.

2. L’avaluació es durà a terme sobre la informació aportada en el qüestionari i la memòria del projecte. En cas de discrepància entre la informació aportada en la sol·licitud i la que figure en la memòria, prevaldrà la que s’aporte en la sol·licitud. Com que es tracta de procediments de concessió en concurrència competitiva, no s’admetran les millores voluntàries de la sol·licitud.

Els projectes en cooperació s’avaluaran de manera conjunta, i cada un dels sol·licitants obtindrà la mateixa puntuació.

3. Per a la línia d’actuació 1, s’efectuarà una llista amb els projectes que hagen superat el criteri 0 (adequació a l’objecte de l’ajuda), ordenats de més a menys puntuació global obtinguda. Es proposarà la concessió de les ajudes als projectes més ben valorats, fins que s’esgoten els fons disponibles per a esta línia.

Per a la línia d’actuació 2, s’efectuarà una llista amb els projectes que hagen superat el criteri 0 (adequació a l’objecte de l’ajuda), ordenats de manera que els projectes prioritaris, segons el que s’ha indicat en l’apartat 1 d’esta base, es col·locaran abans que els de la resta de sectors i de més a menys puntuació global. Es proposarà la concessió de les ajudes als projectes situats en la part més alta de la llista, fins que s’esgoten els fons disponibles per a esta línia.

En els casos de sol·licituds amb igualtat de puntuació, es tindrà en compte, a l’efecte de resoldre l’empat, la puntuació obtinguda criteri a criteri, seguint l’orde en el qual figuren en la taula anterior, començant pel primer fins que es produïsca el desempat. En cas d’haver esgotat els criteris i mantindre’s l’empat, tindrà preferència la sol·licitud que s’haja presentat abans.

La comissió d’avaluació elaborarà un informe que concrete el resultat de l’avaluació efectuada per a cada una de les dos línies d’actuació, el qual contindrà, almenys, el següent:

a. Sol·licituds seleccionades amb la proposta d’ajuda per a cada línia d’actuació, en les quals s’especifique per a cada una la puntuació aconseguida desglossada, el pressupost finançable, la quantia de l’ajuda i, si és el cas, les condicions tècniques, econòmiques i mediambientals particulars associades.

b. Relació de sol·licituds amb proposta de desestimació, en què s’especifique, per a cada una, la puntuació obtinguda i els motius de desestimació.

A partir de la relació de sol·licituds amb proposta de desestimació es constituirà una llista de reserva, formada pels projectes que, tot i haver superat el criteri d’avaluació 0, no els haja proposat la comissió per haver-se esgotat el pressupost amb els que els precedixen. Els projectes d’esta llista de reserva podran obtindre l’ajuda en cas que els proposats en un primer moment decaiguen, per qualsevol raó, en el seu dret. La crida als projectes en reserva es farà segons la seua posició en la llista.

4. Una vegada s’ha obtingut la llista de sol·licituds seleccionades amb proposta d’ajuda per a cada línia d’actuació, es procedirà, si és el cas, a redistribuir el crèdit entre els diferents subconceptes pressupostaris sense que, en cap cas, es puga superar el crèdit pressupostari total disponible per a cada línia.

*Base 25. Instrucció del procediment*

1. L’òrgan instructor, a la vista de l’informe de la comissió d’avaluació, formularà la proposta de resolució provisional. Esta proposta constarà de:

a) Sol·licituds estimades per a cada una de les dos línies d’actuació convocades, i s’especificarà per a cada una: la puntuació aconseguida desglossada, el pressupost finançable, la quantia de l’ajuda i, si és el cas, les condicions tècniques, econòmiques i mediambientals particulars associades.

b) Relació de sol·licituds desestimades, i s’especificarà, per a cada una, els motius de desestimació.

2. D’acord amb l’article 24.4 de la Llei 38/2003, de 17 de novembre, la proposta de resolució provisional es publicarà perquè, en el termini de 5 dies hàbils, comptats a partir l’endemà de publicar-se, els interessats puguen presentar al·legacions, i s’entendrà que, quan no es presenten al·legacions, la resolució provisional es convertirà, automàticament, en definitiva.

3. Examinades les al·legacions i d’acord amb els articles 24.4 i 24.5 de la Llei 38/2003, de 17 de novembre, es formularà una proposta de resolució definitiva, que haurà d’expressar la relació de sol·licitants per als quals es proposa la concessió d’ajuda i la seua quantia, especificant la seua avaluació i els criteris de valoració seguits per a efectuar-la i serà publicada perquè, en el termini de 5 dies hàbils comptats a partir de l’endemà de publicar-se, els interessats comuniquen la seua acceptació, i s’entendrà que desistixen de la seua sol·licitud si no es produïx l’acceptació de la proposta en este termini, mitjançant una resolució.

4. L’acceptació de l’ajuda per part del beneficiari suposa, entre altres, l’acceptació que la seua proposta apareixerà en la llista d’operacions de caràcter públic, prevista en l’article 115, apartat 2, del Reglament (UE) 1303/2013, del Parlament Europeu i del Consell, de 17 desembre de 2013, amb el contingut mínim que s’assenyala en l’annex XII d’este reglament, sense perjuí de la publicació en la Base de dades nacional de subvencions en els termes previstos en els articles 18 i 20 de la Llei 38/2003, de 17 de novembre.

Així mateix, l’acceptació de l’ajuda suposa permetre l’accés de l’Administració i dels òrgans que es preveuen en l’article 22 del Reglament (UE) 2021/241, del Parlament Europeu i del Consell, pel qual s’establix el Mecanisme de recuperació i resiliència a la informació continguda en el Registre de titularitats reals, creat per l’Orde JUS/319/2018, o l’accés a altres bases de dades de l’Administració que puguen subministrar estes dades sobre els titulars reals. També suposa acceptar la cessió d’informació entre estos sistemes i el Sistema de Fons Europeus, segons les previsions contingudes en la normativa europea i nacional aplicable.

5. D’acord amb l’article 24.6 de la Llei 38/2003, de 17 de novembre, les propostes de resolució provisional i definitiva no creen cap dret davant de l’Administració a favor del beneficiari proposat, mentres no s’haja publicat la resolució de concessió.

*Base 26. Resolució del procediment i termini d’execució dels projectes*

1. L’òrgan competent per a resoldre, a la vista de la proposta de resolució definitiva, dictarà la resolució de concessió en el termini de 15 dies hàbils des de la data d’elevació de la proposta de resolució.

2. Esta resolució, que serà motivada, d’acord amb el que establix l’article 25.2 de la Llei 38/2003, de 17 de novembre, posarà fi a la via administrativa, i es notificarà als interessats i es publicarà en la seu electrònica de la GVA en el termini màxim de sis mesos comptats des de la publicació de la convocatòria en el *Diari Oficial de la Generalitat Valenciana*. El venciment del termini esmentat sense que s’haja dictat i publicat una resolució expressa, legitima els interessats per a entendre que s’ha desestimat la sol·licitud d’ajuda, conforme al que establix l’article 25.5 de la Llei 38/2003, de 17 de novembre.

3. La resolució haurà de contindre els sol·licitants als quals es concedix l’ajuda i la desestimació expressa de les sol·licituds a les quals no es concedix ajuda.

4. Llevat que la resolució de concessió indique una altra cosa, el termini màxim per a dur a terme els projectes serà el 31 de desembre de 2025 per a propostes enquadrades en la línia d’actuació 1 i el 31 de març de 2026 per a la línia d’actuació 2.

Estos terminis es podran prorrogar, per causes degudament justificades, per una resolució del director general d’Innovació, però no podran anar més enllà de les dates de finalització de la fita CID 253, per a la línia d’actuació 1, i objectiu CID 180, per a la línia d’actuació 2, segons el que establix la Decisió d’execució, de 13 de juliol de 2021, relativa a l’aprovació de l’avaluació del Pla de recuperació i resiliència d’Espanya, així com en les modificacions posteriors.

5. Les ajudes concedides es publicaran en la Base de dades nacional de subvencions, d’acord amb el que establix l’article 20.8.b de la Llei 38/2003, de 17 de novembre.

*Base 27. Modificació de la resolució de concessió*

1. Els projectes amb ajuda concedida s’hauran d’executar en el temps i la forma que es determine en esta resolució i en les resolucions de concessió. No obstant això, quan sorgisquen circumstàncies concretes que alteren les condicions tècniques o econòmiques tingudes en compte per a la concessió de l’ajuda, es podrà sol·licitar la modificació de la resolució de concessió davant del titular de l’òrgan competent per a resoldre. Qualsevol canvi en el contingut del projecte requerirà simultàniament:

a) Que el canvi no afecte els objectius perseguits amb l’ajuda, els seus aspectes fonamentals, la determinació de l’entitat beneficiària, ni danye drets de tercers. No obstant això, sí que es podrà sol·licitar un canvi d’entitat beneficiària en els casos relacionats amb la fusió, l’absorció i l’escissió de societats i les que siguen conseqüència que una de les entitats beneficiàries d’un projecte en cooperació l’abandone. En cas de canvi d’entitat beneficiària de l’ajuda, la nova entitat haurà de complir els requisits que establixen les bases 7 i 8, i comprometre’s a mantindre l’activitat objecte de l’ajuda. A més, es requerirà firmar novament l’acord entre tots els membres.

b) Que les modificacions obeïsquen a causes sobrevingudes que no es van poder prevore en el moment de la sol·licitud.

c) Que el canvi s’haja sol·licitat abans que finalitze el termini d’execució del projecte i l’autoritze expressament l’òrgan concedent.

2. La sol·licitud de modificació s’acompanyarà d’una memòria en la qual s’exposaran els motius dels canvis i es justificarà la impossibilitat de complir les condicions imposades en la resolució de concessió.

3. No es podran autoritzar modificacions que comporten pròrrogues del termini d’execució o de justificació que no respecten els límits que establix l’article 32 de la Llei 39/2015, d’1 d’octubre, del procediment administratiu comú de les administracions públiques.

4. Es permeten, sense necessitat d’autorització prèvia, increments de fins a un 20 % en els conceptes susceptibles d’ajuda, que figuren en la resolució de concessió, que es compensen amb disminucions d’uns altres, i sempre que no s’altere l’import total de l’ajuda ni l’objecte previst en el projecte, i que l’entitat beneficiària justifique adequadament el canvi en la documentació de seguiment o de justificació. No obstant això, no s’admetran transvasaments dels conceptes de costos directes a costos indirectes.

*Base 28. Recursos*

Contra la resolució del procediment de concessió, que posa fi a la via administrativa, es podrà interposar, en el termini d’un mes, un recurs potestatiu de reposició davant de l’òrgan que l’ha dictat, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que es considere oportú.

*Base 29. Pagament de l’ajuda*

1. La modalitat de pagament serà d’un únic pagament, que podrà per anticipat, a compte o pel total de l’ajuda. El pagament anticipat s’abonarà després de la resolució de concessió. En cas que el pagament no siga anticipat es realitzara després de la justificació.

El pagament quedarà condicionat al fet que hi haja constància per part de l’òrgan gestor que el sol·licitant complix tots els requisits assenyalats en esta resolució i en l’article 34 de la Llei 38/2003, de 17 de novembre, general de subvencions.

En el cas que no estiga acreditat el compliment d’alguna d’estes condicions, es requerirà el beneficiari perquè, en el termini màxim de 10 dies hàbils, comptats des de l’endemà de la notificació del requeriment, aporte els documents acreditatius oportuns. La no aportació o l’aportació fora de termini d’estos, comportarà la pèrdua del dret al cobrament de l’ajuda. La pèrdua del dret a este cobrament implicarà la pèrdua del dret a l’ajuda.

Perquè es puga efectuar el pagament de l’ajuda cal que el beneficiari haja donat d’alta prèviament, en la base de dades corporativa de la GVA, el compte bancari en el qual el vullga rebre. L’alta s’ha de fer de manera telemàtica en: <https://www.gva.es/va/inicio/procedimientos?id_proc=22111>

Així mateix, el pagament anticipat estarà condicionat a la presentació de garanties d’acord amb el que disposa la base 15 d’estes bases reguladores.

*Base 30. Justificació de l’ajuda*

1. La justificació de les ajudes es farà d’acord amb el que establixen l’article 30 i successius de la Llei 38/2003, de 17 de novembre, general de subvencions, i en el títol II, capítol II, del seu reglament, aprovat pel Reial decret 887/2006, de 21 de juliol, i amb el que establix la normativa aplicable del Mecanisme de recuperació i resiliència.

La modalitat de justificació de les ajudes serà la del de compte justificatiu amb aportació de justificants de gasto i pagament, juntament amb un informe d’auditor, segons el que establix l’article 74 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

En el cas dels projectes en cooperació, cada una de les entitats participants presentarà la justificació corresponent de manera individualitzada de la part del projecte que du a terme.

L’informe d’auditor l’haurà d’efectuar un auditor de comptes inscrit com a exercent en el Registre oficial d’auditors de comptes (ROAC), d’acord amb el que preveu l’article 74 del Reglament aprovat pel Reial decret 887/2006, de 21 de juliol. En els casos en què el beneficiari estiga obligat a auditar els seus comptes anuals per un auditor sotmés a la Llei 22/2015, de 20 de juliol, d’auditoria de comptes, la revisió del compte justificatiu la durà a terme el mateix auditor, llevat que hi haja una impossibilitat material i s’acredite.

Este informe s’ajustarà al que disposa la Norma d’actuació dels auditors de comptes en la realització dels treballs de revisió de comptes justificatius de subvencions en l’àmbit del sector públic estatal, que preveu l’article 74 del Reglament de la Llei 38/2003, de 17 de novembre, aprovat mitjançant el Reial decret 887/2006, de 21 de juliol, aprovada per l’Orde EHA/1434/2007, de 17 de maig, així com al que establisca, addicionalment, a este efecte, la resolució de concessió de l’ajuda.

L’objecte d’este informe serà verificar l’adequació del compte justificatiu del beneficiari, amb la comprovació de la suficiència i la veracitat dels documents i l’elegibilitat dels gastos i dels pagaments que contenen, d’acord amb el que establix la resolució de concessió i, si és el cas, amb els requeriments addicionals realitzats per l’òrgan encarregat del seguiment de les ajudes durant l’execució del projecte.

L’informe d’auditor s’haurà de presentar en format electrònic firmat electrònicament per l’auditor.

2. El compte justificatiu, a més de l’informe d’auditor, es presentaran en el registre telemàtic de la Generalitat Valenciana a través de la seua pàgina web (<https://www.gva.es/es/inicio/procedimientos?id_proc=96487>) en el termini d’un mes des de la finalització del termini per a dur a terme el projecte segons establix la base 26.4.

El compte justificatiu estarà compost per:

a) Memòria tècnica, en la qual es descriuran les activitats que s’han dut a terme i el compliment de les fites del projecte.

b) Memòria econòmica, el contingut de la qual serà el que establix l’article 72, apartat 2, del Reial decret 887/2006, de 21 de juliol, pel qual s’aprova el Reglament de la llei 38/2003, de 17 de novembre, general de subvencions.

Les instruccions sobre la documentació que cal presentar per a la justificació i sobre els justificants de gasto i de pagament admissibles estan en l’annex VIII d’esta resolució.

El beneficiari haurà de custodiar tota la documentació que conforma el compte justificatiu, així com tots els altres elements necessaris que permeten assegurar la verificació de l’aplicació dels fons als fins per als quals es va concedir l’ajuda durant el termini i les condicions que establix la base 8 d’esta resolució.

La justificació s’ajustarà també a les exigències de la normativa de la Unió Europea i nacional relativa al Mecanisme de recuperació i resiliència. En este sentit, l’òrgan competent podrà requerir documentació justificativa complementària per a justificar el gasto realitzat, així com per a complir amb el sistema adequat de gestió i seguiment del Pla de recuperació, i informar del que calga per a alimentar este sistema, així com les aplicacions informàtiques o bases de dades que la normativa nacional o europea preveja per a la gestió, el seguiment i el control del finançament i dels objectius.

En tot cas, les inversions i els gastos o els compromisos de gasto previstos s’hauran de fer sempre dins del període especificat de realització del projecte que indica la base 26 d’esta resolució més, si és el cas, l’ampliació concedida. Així mateix, els gastos realitzats han de ser efectivament pagats amb anterioritat a la finalització del període de justificació que determina el primer paràgraf del punt 2 d’esta base.

Els pagaments de les inversions i els gastos subvencionables s’hauran d’efectuar dins dels terminis que preveu la Llei 15/2010, de 5 de juliol, que modifica la Llei 3/2004, de 29 de desembre, per la qual s’establixen mesures de lluita contra la morositat en les operacions comercials.

Una vegada transcorregut el termini establit de justificació, sense que esta s’haja presentat davant de l’òrgan administratiu competent, este requerirà el beneficiari perquè en el termini improrrogable de quinze dies la presente. La falta de presentació de la justificació en el nou termini establit donarà lloc al reintegrament de la totalitat de l’ajuda no justificada, d’acord amb l’article 70.3 del Reglament de desplegament de la Llei 38/2003, de 17 de novembre, en el cas que hi haja hagut pagament anticipat. Si no n’hi ha hagut suposarà la pèrdua del dret al cobrament. En tots dos casos donarà lloc a la possible incoació d’un procediment sancionador on es determinaran les possibles infraccions.

A més de la documentació que cal presentar quan finalitze el projecte que descriu esta base, els beneficiaris estaran obligats a presentar un informe de seguiment sobre l’avanç tècnic i econòmic del projecte, quan haja transcorregut la mitat de la totalitat del termini de realització d’este segons el que s’indica en la base 26. Així mateix, haurà de facilitar tota la informació addicional sobre el desenrotllament del projecte que l’òrgan encarregat del seguiment de les ajudes li sol·licite expressament per a verificar l’adequació efectiva de l’execució.

*Base 31. Comprovació de la justificació de l’ajuda*

1. L’òrgan concedent comprovarà la justificació adequada de la subvenció, la realització de l’activitat o el compliment de la finalitat que determina la concessió de la subvenció.

2. La comprovació administrativa de la justificació documental s’efectuarà mitjançant la revisió de la documentació presentada, d’acord amb el que establix esta resolució.

La comprovació material de l’efectiva realització de l’activitat subvencionada es durà a terme en els termes que establix el pla de control que a este efecte elaborarà l’òrgan convocant segons establix article 169.3 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

3. La persona beneficiària estarà sotmesa a les actuacions de comprovació que efectuarà l’òrgan concedent, així com a les actuacions de control de qualsevol òrgan de la Generalitat, de l’Administració general de l’Estat o de la Unió Europea.

Així mateix, estarà sotmesa al seguiment i al control que s’establisca per al Pla de recuperació, transformació i resiliència, així com les obligacions específiques relatives a la informació i la publicitat, el control, la verificació, el seguiment i altres obligacions imposades per la normativa interna i de la Unió Europea que s’establisquen per al Mecanisme de recuperació i resiliència de la Unió Europea i l’aplicació de la qual siga de compliment obligat.

D’igual manera, es verificarà el compliment del principi DNSH.

4. L’incompliment total o parcial dels requisits i de les obligacions que establix esta resolució i altres normes aplicables, així com de les condicions que, si és el cas, establisca la resolució corresponent de concessió comportarà, amb una audiència prèvia a la persona interessada, el reintegrament total o parcial de la subvenció concedida, juntament amb els interessos de demora corresponents, d’acord amb el que disposa l’article 37 de la Llei 38/2003, de 17 de novembre, general de subvencions.

Els criteris de graduació d’incompliments seran els següents:

a) L’incompliment total i manifest de l’objectiu per al qual es va concedir l’ajuda, o qualsevol altra irregularitat que presente caràcter sistèmic o afecte elements essencials del projecte finançat, serà causa del reintegrament de tota l’ajuda. En el cas dels projectes en cooperació, es reintegrarà tota l’ajuda a tots els socis del consorci si hi ha un incompliment de caràcter sistèmic o afecte elements essencials del projecte. En este cas, es reintegrarà tota l’ajuda fins i tot als socis que hagen complit la part del projecte que els corresponia.

b) L’incompliment amb l’obligació de justificació serà causa de reintegrament de tota l’ajuda.

c) En el cas d’incomplir el principi de DNSH, d’acord amb el que establix el Reglament (UE) 2021/241, del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, i la normativa nacional que s’haja dictat sobre este tema, serà causa de reintegrament de tota l’ajuda.

d) L’incompliment parcial de l’objectiu o que afecte activitats concretes, o qualsevol altra irregularitat que afecte únicament elements no essencials del projecte, comportarà el reintegrament parcial de la part de l’ajuda destinada a estos. En tot cas, per a apreciar l’incompliment parcial, el grau de compliment d’execució i de justificació haurà de superar el cinquanta per cent del pressupost aprovat per a cada sol·licitant. Per a projectes en cooperació, cada sol·licitant ha de superar el cinquanta per cent mencionat del seu pressupost individual, però, a més, el grau de compliment dels objectius totals del projecte en cooperació per als quals es va concedir l’ajuda haurà de superar el cinquanta per cent. En cas contrari es reintegrarà tota l’ajuda a tots els socis.

5. En cas que el beneficiari opte per la devolució voluntària de les quantitats rebudes, es posa a la seua disposició el compte restringit de recaptació de la Conselleria, que se li facilitarà després de rebre la sol·licitud motivada de procedir al reintegrament.

6. Una vegada comprovada l’execució de l’actuació, així com l’entrega de tota la documentació exigida dins del termini establit, l’òrgan competent emetrà una certificació final, que arreplega el resultat de les actuacions de comprovació.

7. Serà aplicable el que preveu el títol IV de la Llei 38/2003, de 17 de novembre, si concorren els supòsits d’infraccions administratives en matèria de subvencions i ajudes públiques. Les infraccions podran ser qualificades de lleus, greus o molt greus d’acord amb els articles 56, 57 i 58 de la referida Llei 38/2003, de 17 de novembre. La potestat sancionadora per incompliment s’exercirà d’acord amb el que s’establix en l’article 66 de la mateixa llei.

*Base 32. Transparència, subministrament d’informació i dades obertes*

1. La publicitat de les ajudes concedides es durà a terme segons el que disposa l’article 18 de la Llei 38/2003, de 17 de novembre, per mitjà de la publicació d’estes en la Base de dades nacional de subvencions, de conformitat amb el que disposa el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

2. Així mateix, les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, li corresponen com a entitat pública.

3. Les entitats privades beneficiàries de la subvenció hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i la pressupostària de l’article 8 d’esta. La publicació es farà per mitjà de la pàgina web de l’entitat o bé de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

4. Sense perjuí de les obligacions previstes en els apartats anteriors, totes les entitats beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, i estan obligades a complir amb el que establix la matèria d’informació, comunicació i publicitat en la Llei 19/2013, de 9 de desembre, de transparència, accés a la informació pública i bon govern; en la Llei 1/2022, de 13 d’abril, de transparència i bon govern de la Comunitat Valenciana, i en el Reglament (UE) 2021/241, relatiu al Mecanisme de recuperació i resiliència, sobre el finançament de la Unió Europea de les mesures incloses en el Pla de recuperació, transformació i resiliència. En particular, en les mesures d’informació i comunicació de les actuacions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.) s’hauran d’incloure els logos següents:

1. El logotip de la Generalitat Valenciana.

2. L’emblema de la Unió. Per a fer-ho, es tindran en compte les normes gràfiques que es poden consultar en la pàgina web següent: <http://publications.europa.eu/code/es/es-5000100.htm>.

3. Juntament amb l’emblema de la Unió, s’haurà d’incloure el text «Finançat per la Unió Europea – NextGenerationEU».

4. El logo del Pla de recuperació transformació i resiliència. Disponible en l’enllaç

<https://planderecuperacion.gob.es/identidad-visual>.

Així mateix, els beneficiaris hauran de seguir les indicacions del Manual de comunicació per a gestors i beneficiaris del Pla de recuperació, transformació i resiliència de la Secretaria General de Fons Europeus del Ministeri d’Hisenda i, si és el cas, del Manual d’identitat corporativa de GVANEXT.

5. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb una advertència i una audiència prèvies a l’interessat, la imposició de multes coercitives en els termes que preveu l’article 5 de la Llei 1/2022.

6. Els nous conjunts de dades que es generen per formalitzar i desenrotllar les subvencions que atorga l’Administració de la Generalitat s’han de disposar, sempre que siga possible, com a conjunt de dades obertes.

*Base 33. Protecció de dades. Tractament de dades de caràcter personal*

1. La gestió de l’ajuda comportarà el tractament de dades de caràcter personal de les persones sol·licitants per part de la Conselleria d’Innovació, Indústria, Comerç i Turisme, que serà la responsable del tractament, el qual es farà amb la finalitat exclusiva de gestionar l’ajuda d’acord amb el que establix esta resolució, en la Llei 38/2003, de 17 de novembre, general de subvencions i la seua normativa de desplegament i, supletòriament, en la Llei 39/2015, d’1 d’octubre, del procediment administratiu comú de les administracions públiques.

2. Les dades personals arreplegades procediran de les sol·licituds presentades per l’entitat interessada o pel seu representant, a les quals podran accedir en l’adreça web següent al Registre d’activitats de tractament:

<http://cindi.gva.es/documents/685411602/019699117/RATGEN004.pdf>

3. Quan la persona sol·licitant o el seu representant legal aporte dades de caràcter personal de terceres persones en el procediment administratiu, tindrà l’obligació d’informar-los dels aspectes següents:

– La comunicació d’estes dades a l’Administració per a tractar-les en l’àmbit de les seues competències i d’acord amb els fins del procediment.

– La possibilitat que l’Administració faça consultes relacionades amb les seues dades per a comprovar, entre altres aspectes, si són certes. Si esta consulta requerix l’autorització legal per part de les persones les dades de les quals es consulten, la persona sol·licitant, o el representant legal, haurà d’haver recaptat esta autorització, que estarà disponible a petició de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals.

4. Les persones a què es referix esta base tenen els drets següents:

a) Sol·licitar l’accés a les seues dades personals, la rectificació o la supressió d’estes, la limitació del seu tractament o a oposar-se a este. Per a exercir els drets haurà de presentar un escrit davant de la Subsecretaria de la Conselleria. Haurà d’especificar quin d’estos drets sol·licita que siga satisfet i, si no autoritza l’obtenció de dades d’identitat de la persona sol·licitant o, si és el cas, dels de la representant legal, haurà d’aportar la documentació corresponent acreditativa de la identitat i representació. També podrà exercir els seus drets de manera telemàtica a través de l’enllaç següent: <https://www.gva.es/va/inicio/procedimientos?id_proc=19287>.

b) Reclamar davant de l’Agència Espanyola de Protecció de Dades. Si les persones interessades entenen que s’han vist perjudicades pel tractament o en l’exercici dels seus drets, poden presentar una reclamació davant de l’Agència Espanyola de Protecció de Dades per mitjà de la seu electrònica accessible des de la pàgina web <https://www.aepd.es/>.

c) Contactar amb el delegat/a de protecció de dades. En tot cas, les persones sol·licitants podran contactar amb el delegat/ada de protecció de dades de la Generalitat Valenciana a través de l’adreça electrònica: lvs@rrh.pd. Adreça postal: passeig de l’Albereda, 16 – 46507 València

Més informació de protecció de dades:

<https://cindi.gva.es/documents/407756371/429246194/info_proteccion_datos_CIICT_es.pdf>

*Base 34. Protecció de dades Verificació de dades*

1. D’acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l’article 4 de la Llei 40/2015, d’1 d’octubre, de règim jurídic del sector públic, l’òrgan gestor podrà verificar les dades manifestades per les persones interessades amb la finalitat de comprovar-ne l’exactitud.

2. La potestat de verificació inclou verificar la identitat de la persona sol·licitant o, si és el cas, del seu representant legal i consultar les dades següents que consten en la Base de dades nacional de subvencions (BDNS): les subvencions i ajudes que se li han concedit, incloses aquelles a les quals se’ls aplica la regla *de minimis*, i que la persona sol·licitant no està inhabilitada per a percebre subvencions.

DISPOSICIONS FINALS

*Primera*

Esta resolució produirà efectes des de l’endemà de la publicació en el *Diari Oficial de la Generalitat Valenciana*.

*Segona*

Contra esta resolució, que posa fi a la via administrativa, es podrà interposar, en el termini d’un mes, un recurs potestatiu de reposició davant de l’òrgan que l’ha dictat, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que es considere oportú.

  

Alacant, 14 de novembre de 2024

Nuria Montes de Diego

Consellera d'Innovació, Indústria, Comerç i Turisme

Esta disposició conté annexos. Consulteu-ne la versió en PDF.